Regering kan nie tred hou met ondersoeke oor Prasa nieArgieffoto Joe Maswanganyi, minister van vervoer, het Dinsdag gesê daar is soveel ondersoeke deur verskillende diensverskaffers oor korrupsie by die Passasierspooragentskap van Suid-Afrika (Prasa), dat die regering nie kan tred hou daarmee nie. “Daar is soveel ondersoeke, ons weet nie eens wat sommige van hulle besig is om te doen nie,” het Maswanganyi gesê toe hy die parlementêre portefeuljekomitee oor vervoer toegespreek het. Dié komitee moet bewerings van staatskaping by Prasa ondersoek – die staatsbeheerde spoorwegagentskap. Die minister het nie besonderhede gegee nie, maar gesê verslae deur die nasionale tesourie en privaat prokureurs oor ondersoeke, soos voormalige openbare Thuli Madonsela beveel het nadat voormalige uitvoerende hoof van Prasa Lucky Montana en ander beamptes skuldig bevind is op aanklag van finansiële wanbestuur, is nog uitstaande. Die aanstelling van Werskmans Attorneys, wat deur die voormalige Prasa-raad aangestel is, het tot ŉ hewige debat gelei tussen die minister, sy kollegas in die ANC en Manny de Freitas, DA-LP. De Freitas het die aanstelling van Werksmans verdedig, en gesê alhoewel die faktuur vir die prokureurs reeds R148 miljoen beloop, is dit geregverdig, aangesien R2 miljard reeds ingesamel is as gevolg van die ondersoek. Maswanganyi het dit verwerp. “Hoekom wil jy hê ons moet steeds van die dienste van ŉ maatskappy, wat onreëlmatig aangestel is, gebruik maak? As jy korrupsie wil uitroei, maar jy wil die onreëlmatige aanstelling van ŉ diensverskaffer verdedig, is dit dubbele standaarde.” ANC-LP’s wou weet of die dienste wel aan pendelaars verskaf word, waarvan duisende op ŉ daaglikse basis gestrand gelaat word weens vertragings of kansellasies, terwyl die beamptes fokus op die ondersoeke. Maswanganyi het gesê ŉ omdraaiplan is saamgestel en sal aan die parlement voorgelê word. Prasa is tans in verskeie hofsake gewikkel. ŉ Hooggeregshof het vroeër vanjaar beslis dat ŉ tenderproses vir nuwe lokomotiewe vir Prasa misbruik is ten gunste van Swifambo Rail Leasing – die middelman tussen Prasa en die Spaanse vervaardiger van die treine. Werksmans, namens Prasa, het ŉ brief aan Swifambo uitgereik en die R2,6 miljard teruggeëis. Swifambo het appèl aangeteken teen die uitspraak. Die voormalige raad het ook die hof genader om die polisie se gespesialiseerde eenheid, die Valke, opdrag te gee om sy ondersoek na korrupsie by Prasa te bespoedig. Maswanganyi het aan LP’s gesê verslae oor ondersoeke by die nasionale tesourie oor meer as 100 Prasa-kontrakte, wat vermoedelik onreëlmatig is, sal aan die LP’s beskikbaar gemaak word sodra dit beskikbaar is.